Zille sê Kaap het baie staatsgrond vir Cyril-huise | Netwerk24
Zille sê Kaap het baie staatsgrond vir Cyril-huise
Deur Warda Meyer 23 Augustus 2018 14:21
Helen Zille, Wes-Kaapse premier, verwelkom pres. Cyril Ramaphosa se voorneme om ondersoek in te stel na mega-eiendomme in staatsbesit in Kaapstad wat vir bekostigbare behuising gebruik kan word.
Ramaphosa het Woensdag in die Nasionale Vergadering dié versekering gegee in antwoord op 'n vraag van Mmusi Maimane, leier van die amptelike opposisie.
Helen Zille, premier van die Wes-Kaap Foto: Peter Abrahams
Zille sê Kaapstad is besonder goed toegerus met grond wat geskik is vir wat die president as "vinnige grondvrystelling" beskryf het.
Volgens die Wes-Kaapse regering is daar vyf groot gebiede – almal in besit van die nasionale regering deur die departement van verdediging en Transnet – wat op strategiese plekke naby ekonomiese geleenthede geleë is en vir bekostigbare behuising gebruik kan word.
"Ons berekeninge dui daarop dat die grond by Culemborg, Ysterplaat, Youngsfield, Wingfield en Denel 93 817 bekostigbare behuisingseenhede kan oplewer. Dit sal 'n omwenteling bring vir stedelike grondhervorming en behuising beskikbaar stel aan bykans die helfte van die meer as 200 000 gesinne op Kaapstad se behuisingsdatabasis wat te veel verdien vir gratis behuising, maar kwalifiseer vir bekostigbare behuising," sê Zille.
Ramaphosa het in die Nasionale Vergadering gesê hy sal graag ondersoek instel.
Zille sê in reaksie "die president blyk vreemd onbewus te wees van die mega-eiendomme waaraan sy regering aktief moet werk om dit beskikbaar te stel".
Sy sê populistiese praatjies oor grondonteiening is dalk gerieflik, maar die debat is steriel omdat die nasionale regering op grond sit wat 'n oplossing bied vir 'n groot metro soos Kaapstad.
Zille sê sy gaan aan Ramaphosa skryf om te vra dat hulle dringend hieroor vergader.
Sy sê die Wes-Kaap het reeds 'n model ontwikkel vir bekostigbare behuising wat met kruissubsidies van sowel die staat as die private sektor sal help om die koste van dié huise te verminder.